कतार विश्वकप : कस्तो हुनेछ एसियाली चुनौती ?
कतार विश्वकपमा एसियाबाट कीर्तिमान ६ टिमको प्रतिनिधित्व हुनेछ । फेरि एकपल्ट विश्वकप एसियामै हुँदै छ । त्यसैले एसियाली फुटबल समर्थकको कामना हुनेछ, कुनै टिमले सन् २००२ मा दक्षिण कोरियाले जस्तै सेमिफाइनल वा त्यसभन्दा माथिको यात्रा तय गरोस् ।
दोहा — कतार विश्वकपमा एसियाबाट कीर्तिमान ६ टिमको प्रतिनिधित्व हुनेछ । फेरि एकपल्ट विश्वकप एसियामै हुँदै छ । त्यसैले एसियाली फुटबल समर्थकको कामना हुनेछ, कुनै टिमले सन् २००२ मा दक्षिण कोरियाले जस्तै सेमिफाइनल वा त्यसभन्दा माथिको यात्रा तय गरोस् ।दक्षिण कोरियाको त्यस ऐतिहासिक प्रदर्शनको २० वर्षयता कुनै पनि एसियाली टिमले त्यस छेउछाउको प्रदर्शन गर्न सकेका थिएनन् ।त्यतिबेला गुस हिडिंकको कोरियाली टिमले पोर्चुगल, इटाली र स्पेनको चुनौती काट्दै आफ्नै घरेलु मैदानमा भएको प्रतियोगिताको अन्तिम चारसम्मको अविश्वसनीय यात्रा तय गरेको थियो । यसपल्ट आयोजक कतारसँगै जापान, दक्षिण कोरिया, साउदी अरेबिया, इरान र अस्ट्रेलियाले एसियाली चुनौती पेस गर्नेछन् । उनीहरू सबैको समान उद्देश्य रहनेछ, प्रतियोगितामा आफ्नो प्रदर्शन पछिसम्म सम्झिने गरेर छाप छाड्न सकियोस् । तर, यसका लागि कडा मिहिनेत चाहिनेछ ।सन् २००२ यता दक्षिण कोरिया एकैपल्ट मात्र नकआउट चरण पुगेको छ । अहिले पनि उसको सम्भावना कमजोर छ । त्यसको एकमात्र कारण टिमका सबैभन्दा प्रमुख खेलाडी सन ह्युङ–मिन घाइते छन् । टोटेनहमका खेलाडीलाई यसै महिना प्रिमियर लिग खेल्ने क्रममा अनुहारमा चोट लागेको हो । उनी कतारमा टिमसँगै छन् । ‘फेस मास्क’ लगाएर अभ्यास गरिरहेका छन् । स्वयं ३० वर्षीय खेलाडीले आफूले विश्वकप खेल्नेमा शंका रहेको बताएका छन् ।पहिलो चरणमा दक्षिण कोरियाले पोर्चुगल, उरुग्वे र घानाको सामना गर्नेछ । ‘म चोटका बावजुत पनि यहाँ आएको छु । मलाई कुनै पनि बेला चोट बल्झिने डर छ । म प्रत्येक खेल खेल्ने छु भनेर भन्न सक्दिनँ । बरू म आफ्नो स्वास्थ्य स्थितिबारे प्रत्येक दिन, प्रत्येक क्षणको जानकारी दिइरहेको हुनेछु ।’ जापान भने तीनपल्ट विश्वकपको नकआउट चरण पुगेको छ । जापान समूह ‘ई’ मा जर्मनी, स्पेन र कोस्टारिकासँग जित निकाल्ने दाउमा हुनेछ ।जापानले चार वर्षअगाडि अन्तिम १६ को खेलमा बेल्जियमलाई कडा चुनौती पेस गरेको थियो । तथापि ३–२ ले पराजित रह्यो । यो खेल प्रतियोगिताकै उत्कृष्ट प्रतिस्पर्धा रहेको थियो । तर जापानको तयारीमा धक्का लागेको छ, जतिबेला जापान अन्तिम मैत्रीपूर्ण खेलमा क्यानडाको हातबाट हालै २–१ ले पराजित रह्यो । कप्तान माया योशिदाले भनेका छन्, ‘यो खेलले हाम्रो टिमको कमजोरी प्रस्ट देखाएको छ । त्यसैले टिममा सुधार आवश्यक छ ।’आयोजक कतार पहिलोपल्ट विश्वकप खेल्दै छ । सन् २०१९ मा एसिया कप जितेर कतारले केही हदसम्म आफूलाई प्रमाणित भने गरेको छ । स्ट्राइकर अल्मोज अली प्रतियोगितामा सर्वाधिक गोल गर्ने खेलाडी बनेका थिए । सन् २०२१ को उत्तर अमेरिकाको गोल्डकपमा पनि उनले यस्तै उपलब्धि दोहोर्‍याएका थिए, जतिबेला कतारलाई पाहुना टिमका रूपमा बोलाइएको थियो । कतारी टिमका लागि स्पेनी प्रशिक्षक फेलिक्स सान्चेज अभिभावकका रूपमा रहेका छन् ।उनले १६ वर्षदेखि कतारी टिमको जिम्मेवारी सम्हालिरहेका छन् । उनलाई विश्वास छ, सबै प्रकारको सम्भावना खुला छ । तर, उत्तिकै गाह्रो पनि छ, किनभने कतारको समूहमा नेदरल्यान्ड्स, इक्वडेर र सेनेगल छन् । सान्चेज मान्छन्, ‘सन् २०१९ मा कतारले एसिया कप जित्नेमा कसैको विश्वास थिएन । पक्कै पनि म कतारले यसपल्ट विश्वकप जित्ने छ भनेर भनिरहेको छु, तर हामी राम्रो खेल्नेछौं र प्रतिद्वन्द्वीलाई बलियो चुनौती पेस गर्नेछु ।’इरान लगातार तेस्रोपल्ट विश्वकपमा छनोट भएको छ । तर इरानको पनि तयारी कमजोर रहेको छ । सेप्टेम्बरमै मात्र ड्रागन स्कोसिच बर्खास्तगीमा परे । उनको स्थानमा फेरि कार्लोस क्विरेज व्यवस्थापकमा फर्केका छन् । अहिले तत्काल २२ वर्षीय महसा अमिनीको निधनका कारण पूरा देशमा सरकार विरोधी प्रदर्शन चर्किरहेको छ । महिलाको पोसाकसम्बन्धी नियम तोडेको आरोपमा उनी पक्राउमा परेकी थिइन् । प्रहरी नियन्त्रणमै उनको मृत्यु भएको थियो ।इरानी कप्तान अलिरेजा जहानबक्सले आफ्ना सबै खेलाडीको ध्यान पूर्णतः विश्वकपमै केन्द्रित रहेको दाबी गरेका छन् । फेयर्नुडका खेलाडी जहानबक्सले भनेका छन्, ‘हामी यहाँ फुटबल खेल्न आएका हौं र यसमै केन्द्रित रहने छौं ।’ अस्ट्रेलियाले प्लेअफमा पेरुलाई पन्छाएर कतारको टिकट काटेको थियो । साउदी अरेबिया आफैं कठिन समूहको रहेको छ । साउदीले आफ्नो समूहमा अर्जेन्टिना, पोल्यान्ड र मेक्सिकोको सामना गर्नेछ ।